༈ན་མོ་གུ་རུ།  མདུན་གྱི་ནམ་མཁར་སེང་ཁྲི་པད་ཟླའི་སྟེང་།  ། རྗེ་བཙུན་བླ་མ་བཀའ་དྲིན་མཚུངས་མེད་ཆེ།  ། བློ་བཟང་དཔལ་ལྡན་ཡེ་ཤེས་སྐུ་མདོག་དཀར།  ། མཉམ་གཞག་སྟེང་ན་ཚེ་ཡི་བུམ་པ་བསྣམས།  ། དྭངས་གསལ་རྡོ་རྗེ་སྐྱིལ་ཀྲུང་ཚུལ་གྱིས་བཞུགས།  ། དངོས་བཤམས་ཡིད་སྤྲུལ་མཆོད་པའི་ཚོགས་ཀུན་འབུལ།  ། སྡིག་ལྟུང་མ་ལུས་ཡོངས་སུ་བཤགས་པར་བགྱི།  ། འགྲོ་བའི་དགེ་བ་ཀུན་ལ་རྗེས་ཡི་རང་།  ། བདག་གཞན་བྱང་ཆུབ་མཆོག་ཏུ་སེམས་བསྐྱེད་དོ།  ། དེ་ནས་བསྟོད་པ་ཅི་མང་བགྲངས་པའི་མཐར་འདི་ལྟར་གསོལ་བ་གདབ་བོ།  ། འཁོར་བའི་སྡུག་བསྔལ་རྒྱ་མཚོ་ཆེ་རུ།  ། རྣམ་པར་བྱིང་ཞིང་ཉམ་ཐག་གྱུར་པའི།  ། བདག་ཅག་སྐལ་དམན་འགྲོ་བའི་ཚོགས་རྣམས།  ། མཁའ་སྤྱོད་ཐར་པའི་གླིང་དུ་ཁྲིད་མཛོད།  ། ངན་འགྲོའི་གཡང་ཀྱི་ཟེ་ཁ་ཆེན་པོར།  ། ལྷུང་བའི་ཉེན་ནི་ཤིན་ཏུ་ཆེ་བས།  ། ཡ་ངའི་འགྲོ་བ་བདག་ལ་སྐྱབས་གཞན།  ། མེད་དོ་ངེས་པར་རྗེས་སུ་བཟུངས་མཛོད།  ། མཁའ་སྤྱོད་དང་ནི་ཤམྦྷ་ལ་སོགས།  ། གནས་བཟང་རྣམས་ཀྱི་དགའ་སྟོན་མྱུར་དུ།  ། མྱོང་བའི་སྐལ་བ་དང་ནི་ལྡན་པར།  ། རྩེ་གཅིག་གུས་པས་གསོལ་བ་འདེབས་སོ།  ། ཞེས་གསོལ་བ་བཏབ་ནས་འཕོ་བ་ལ་སོགས་པའི་ལས་སྦྱངས་སྦྱར་རྣམས་བྱའོ།  ། ཞེས་གྲོགས་དགེ་སློང་ཡེ་ཤེས་རྣམ་རྒྱལ་གྱིས་བསྐུལ་བ་ལ་བརྟེན་ནས་སྦྱར་བའོ། །  ། །